**Antimykotiká** alebo **antifungálne látky** sú látky, ktoré sa používajú na liečbu fungálnych infekcií (mykóz) spôsobených patogénnymi hubami, typicky plesňami a kvasinkami. Ich hlavným účelom je narušenie štruktúry či životného cyklu patogénnych húb s cieľom zneškodniť ho a ochrániť tak hostiteľský organizmus.

Fungálna infekcia
-----------------

*Bližšie informácie v hlavnom článku: Mykóza*
Ako fungálne infekcie sa označujú choroby spôsobené patogénnymi mikroorganizmami, medzi ktoré patria predovšetkým plesne a kvasinky. Môže ísť o pomerne bežné ochorenia kože, vlasov či nechtov, ale aj o invazívne infekcie s veľmi vysokou mortalitou.

Invazívne fungálne infekcie sú veľmi vážne ochorenia, ktoré sa v poslednej dobe vyskytujú čoraz častejšie. Tieto ochorenia napadajú najmä jedincov s oslabenou imunitou, napr. pacientov po transplantáciách, trpiacich nádorovým ochorením či ochorením AIDS. Pre takýchto pacientov predstavujú mykózy vážnu hrozbu a majú často fatálne dôsledky. Z tohto dôvodu je nutné venovať pozornosť vývoju účinných liekov s cieľom zmierniť dopad týchto infekcií na ľudský organizmus. Väčšina už známych antimykotík funguje na princípe inhibície syntézy bunkovej steny, plazmatické membrány alebo bunkového delenia pôvodcu ochorenia. Liečba systémových fungálnych infekcií je však veľmi zdĺhavá a neefektívna. Problémom je jednak všeobecný nedostatok nových skupín antifungálnych liečiv, ale aj vzrastajúca rezistencia proti týmto látkam.

Pôsobenie antimykotík
---------------------

Antifungálne liečivá sa zameriavajú na niektorý z fungálnych bunkových kompartmentov a narúšajú ich napr. inhibíciou syntézy kľúčových metabolitov. Medzi najčastejšie ciele patrí bunková stena, plazmatická membrána či bunkové jadro.

Bunková stena húb. 
### Bunková stena

Medzi známe zlúčeniny, ktoré narúšajú fungálnu bunkovú stenu, patria echinokandíny (napr. kaspofungín). Tieto antimykotiká nachádzajúce využitie v liečbe kandidóz a aspergilóz sa viažu na enzýmový komplex 1,3-β-glukánsyntázu, čím inhibujú syntézu 1,3-β-glukánu a spôsobujú lýzu bunky.

Kaspofungín
### Cytoplazmatická membrána

Flukonazol
Amfotericín B
Na komponenty plazmatickej membrány cielia predovšetkým azoly (napr. ketokonazol alebo flukonazol) a polyény (napr. amfotericín B). Azolové antimykotiká inhibujú enzým zodpovedný za tvorbu hlavného sterolu fungálnej bunkovej membrány – ergosterolu. Naopak o niečo toxickejší amfotericín B sa na ergosterol priamo viaže, čím sa v membráne vytvoria póry, čo spôsobuje únik intracelulárneho obsahu do mimobunkového prostredia.

### Bunkové jadro

Za inhibíciu bunkového delenia sú potom zodpovedné napr. fungicídne látky griseofulvín a flucytozín (5-fluorocytozín). Griseofulvín svojou väzbou na tubulín obmedzuje funkciu mikrotubulov a bráni priebehu mitózy. Flucytozín je analóg pyrimidínu, ktorý po prevedení na 5-fluorouracil inhibuje enzým tymidylátsyntázu a tým i tvorbu nukleových kyselín.

Referencie
----------

1. ↑  BROWN, Gordon D.; DENNING, David W.; GOW, Neil A. R.. Hidden Killers: Human Fungal Infections. *Science Translational Medicine*, 2012-12-19, roč. 4, čís. 165. Dostupné online [cit. 2024-03-09]. ISSN 1946-6234. DOI: 10.1126/scitranslmed.3004404.
2. 1 2 3 4 5  HOLEČKOVÁ, Petra; GREGOROVÁ, Jana. Antiemetic treatment in cancer patients. *Onkologie*, 2018-10-15, roč. 12, čís. 5, s. 242–246. Dostupné online [cit. 2024-03-09]. ISSN 1802-4475. DOI: 10.36290/xon.2018.044.
3. ↑  VERWEIJ, Paul E; SNELDERS, Eveline; KEMA, Gert HJ. Azole resistance in Aspergillus fumigatus: a side-effect of environmental fungicide use?. *The Lancet Infectious Diseases*, 2009-12, roč. 9, čís. 12, s. 789–795. Dostupné online [cit. 2024-03-09]. ISSN 1473-3099. DOI: 10.1016/s1473-3099(09)70265-8.
4. ↑  LIMA, Soraia L.; COLOMBO, Arnaldo L.; DE ALMEIDA JUNIOR, João N.. Fungal Cell Wall: Emerging Antifungals and Drug Resistance. *Frontiers in Microbiology*, 2019-11-21, roč. 10. Dostupné online [cit. 2024-03-09]. ISSN 1664-302X. DOI: 10.3389/fmicb.2019.02573.

|  |  |
| --- | --- |
| Portal | Biologický portálChemický portál |